Bæjarráð Garðabæjar samþykkti í liðinni viku að fela lögmanni bæjarins að leita eftir heimild Hæstaréttar til að áfrýja dómi Landsréttar í máli Garðabæjar gegn ríkinu vegna starfsemi hjúkrunarheimilisins Ísafoldar . Þar var ríkið sýknað af kröfum Garðabæjar um bætur vegna uppsafnaðs taps af rekstri hjúkrunarheimilisins á árunum 2013 - 15 . Dómur héraðsdóms var því staðfestur . Pétur Magnússon , formaður Samtaka fyrirtækja í velferðarþjónustu , segir að málið hafi verið rætt á stjórnarfundi SFV á þriðjudag . Niðurstaða dómsins valdi vonbrigðum þó að hún hafi ekki komið algerlega á óvart miðað við niðurstöðu Héraðsdóms . Hann segir að í ár séu yfir 80% hjúkrunarheimila rekin með tapi . Daggjöld frá ríkinu dugðu ekki fyrir rekstri Garðabær höfðaði málið og gerði fjárkröfu á hendur ríkinu sem nam uppsöfnuðu tapi af rekstri Ísafoldar á árunum 2013 til 2015 þar sem daggjöld frá ríkinu dugðu ekki fyrir rekstrarkostnaði . Landsréttur taldi að samningur aðila frá því í maí 2010 yrði ekki túlkaður með þeim hætti að ríkið hefði með honum skuldbundið sig til að greiða rekstrarkostnað hjúkrunarheimilisins . Jafnframt taldi Landsréttur að þótt hjúkrunarheimilum hefðu verið markaðar fjárveitingar í fjárlögum og fjáraukalögum og Tryggingastofnun ríkisins og síðar Sjúkratryggingum Íslands hefði verið falið það hlutverk að tryggja hjúkrunarheimilum rekstrarfé í formi daggjalda á grundvelli laga og reglugerða á grundvelli þeirra og gjaldskrár Sjúkratrygginga Íslands , yrði ekki ráðið af þeim réttarheimildum að í þeim fælist skuldbinding ríkisins til þess að tryggja rekstraraðilum hjúkrunarheimila algert skaðleysi af rekstrinum . Landsréttur komst að þeirri niðurstöðu að ríkið hefði axlað skyldur sínar lögum samkvæmt gagnvart hjúkrunarheimilinu Ísafold með því að tryggja hjúkrunarheimilum fjárveitingar á fjárlögum fyrir árin 2013 til 2015 og leggja hjúkrunarheimilinu til daggjöld samkvæmt reiknilíkani um skiptingu fjárveitinga frá Alþingi til hjúkrunarheimila , í samræmi við reglugerðir og gjaldskrá Sjúkratrygginga Íslands , eins og segir í útdrætti Landsréttar með dómnum 22. nóvember . Pétur Magnússon segir að kröfur Garðabæjar hafi snúist um kröfur á hendur ríkinu vegna ófullnægjandi greiðslna ríkisins . Hann segir stjórn SFV telja dóminn lýsa þeirri stöðu að ríkinu sé heimilt að ákveða fjárveitingar til þjónustu hjúkrunarheimila með annarri hendinni , en setja kröfur á starfsemina með hinni hendinni og ekki þurfi að vera samhengi þar á milli . Um sé að ræða hagsmunamál sem hjúkrunarheimili hafi barist fyrir í sínum rekstri , en samningsstaðan sé erfið þegar viðsemjandinn sé aðeins einn , íslenska ríkið . Með kröfum á þjónustuaðila sé eðlilegt og réttlátt að fjármagn dugi til að uppfylla kröfur um rekstur . Sorgleg staðreynd Spurður um stöðuna í rekstri hjúkrunarheimila segir Pétur að staðan sé mjög erfið . Óformleg könnun sýni að 80 - 90% þeirra verði rekin með tapi á þessu ári . Í stjórnarsáttmála ríkisstjórnarinnar segir að styrkja eigi rekstrargrunn hjúkrunarheimila , en það hafi ekki verið gert , þvert á móti hafi hann verið skertur . Árið 2016 hafi rekstragrunnur hjúkrunarheimila síðast verið lagaður eftir langvarandi niðurskurð frá efnahagskreppunni 2008 . Fyrir þremur árum hafi stjórnendur heimilanna því loksins talið reksturinn vera kominn í þokkalega réttlátt starfsumhverfi en það hafi nánast allt verið tekið til baka . Það sé sorgleg staðreynd miðað við góðærið í samfélaginu síðustu ár . Hjúkrunarheimili hafi ekki fengið að njóta þess . Greinin birtist fyrst í Morgunblaðinu 12. desember .